ไฟแนนซ์ทูเดย์
ดร.นิพนธ์ พัวพงศกร นักวิชาการเกียรติคุณ ทีดีอาร์ไอ ส่งหนังสือชี้แจงด่วน ที่มีการออกข่าวว่าจะไปร่วมการปราศรัย
25 ต.ค. 2555

ดร.นิพนธ์ พัวพงศกร นักวิชาการเกียรติคุณ ทีดีอาร์ไอ ส่งหนังสือชี้แจงด่วน ที่มีการออกข่าวว่าจะไปร่วมการปราศรัย
เบื้องต้นในการรวมกลุ่มองค์กรพิทักษ์สยามขับไล่รัฐบาล ในวันที่ 28 ต.ค. เป็นข่าวลือ แถมไม่เคยรู้จักกับ พล.อ.บุญเลิศ แก้วประสิทธิ์ อีกด้วย 
...มีแนวโน้มสูงว่า กิตติรัตน์ ณ ระนอง รองนายกฯ และ รมว.คลัง จะอนุมัติการต่ออายุมาตรการให้คนซื้อกองทุน LTF และนำมาหักลดหย่อนภาษีได้ต่ออีก 5 ปี หลังจากมาตรการนี้จะหมดอายุในปี 2559 




 
น่าสงสัย คือ ทำไมกรมสรรพากรรีบร้อนเสนอต่ออายุมาตรการที่จะหมดอายุในอีก 4 ปีข้างหน้า ค่อยไปหยิบเรื่องนี้มาดูในอีก 2 ปีข้างหน้า ก็ไม่ช้าเกินไป 
...สุภา ปิยะจิตติ รองปลัดกระทรวงการคลัง ยอมตายเดี่ยว ส่งหนังสือท้วง กสทช. เรื่องการประมูล 3จี ไม่โปร่งใส เพราะไม่ผ่านระบบอีออกชัน ขณะที่เจ้ากรมที่ดูแลในเรื่องของการประมูลอีออกชันอย่าง มนัส แจ่มเวหา อธิบดีกรมบัญชีกลางยังเก็บตัวเงียบ ไม่ให้ความเห็นเรื่องนี้ว่าถูกผิดอย่างไร
...ขณะที่ กิตติรัตน์ ณ ระนอง รองนายกฯ และ รมว.คลัง ที่มีนโยบายยกระดับการประมูลอีออกชัน เพื่อแก้ปัญหาการทุจริตการจัดซื้อจัดจ้าง ก็ให้ความเห็นแบบไม่เกี่ยวกับรัฐบาลว่า ให้ไปถาม กสทช.เอาเอง ว่าทำถูกหรือผิด
...ถึงตอนนี้การปรับโครงสร้างภาษีบุคคลธรรมดายังเงียบๆ พิกล ส่วนหนึ่งมาจากแนวทางของกรมสรรพากรที่เสนอขึ้นมาให้กระทรวงพิจารณาไปกระทบคนรายได้สูงต้องเสียภาษีมากขึ้น ทำให้ฝ่ายการเมืองยังไม่กล้าดันเรื่องนี้ออกมา
...การแก้ไขปัญหาหนี้เน่าของเอสเอ็มอีแบงก์ยังไม่มีความคืบหน้า ทั้งที่มีการปลด โสฬส สาครวิศว อดีตกรรมการผู้จัดการเอสเอ็มอีแบงก์ ออกไปเป็นเวลานานแล้ว ทำให้เกิดการตั้งคำถามว่า ปัญหาหนี้เน่าหนี้เสียที่ถูกยกมาเป็นข้ออ้างทางการเมืองปลดผู้บริหาร เพื่อเอาคนของตัวเองมานั่งบริหารแทนหรือเปล่า เรื่องราวแบบนี้ปล่อยไปมีแต่เสียกับเสีย
...ทนุศักดิ์ เล็กอุทัย รมช.คลัง งานเข้า เมื่อการเดินหน้าหวยออนไลน์ตามใบสั่งจากนายใหญ่เริ่มสะดุด มีแรงต้านทั้งจากนักวิชาการ นักเรียน นักศึกษา ที่เห็นว่ารัฐบาลกำลังส่งเสริมการพนันมอมเมาเด็กและประชาชนของชาติ งานนี้ถอยก่อนเดี๋ยวเดินหน้าใหม่